b'\n_START_ARTICLE_\nHellis\xc3\xb8y fyr\n_START_SECTION_\nFyrt\xc3\xa5rnet\n_START_PARAGRAPH_\nFyret ble tent f\xc3\xb8rste gang 15. oktober 1855 og er landets nest eldste st\xc3\xb8pejernst\xc3\xa5rn etter Eiger\xc3\xb8y fyrstasjon i Rogaland. Fyret st\xc3\xa5r p\xc3\xa5 en lav granittsokkel og er 32,3 meter h\xc3\xb8yt. T\xc3\xa5rnet er r\xc3\xb8dmalt med to hvite belter. Fyrt\xc3\xa5rnet har en spesiell konstruksjon som det bare finnes et annet eksempel p\xc3\xa5 i Norge (Eiger\xc3\xb8y fyrstasjon). Som sikring mot b\xc3\xb8lgeslag er t\xc3\xa5rnet foret med teglstein og de to nederste etasjene er p\xc3\xa5 det n\xc3\xa6rmeste fylt med naturstein.\n_START_SECTION_\nFyrlys\n_START_PARAGRAPH_\nLampen er et 3. ordens linseapparat, med en styrke p\xc3\xa5 960\xc2\xa0000 candela. Linseapparatet og lyktehuset fra 1903 er fremdeles i drift. Lyset er 46,5 meter over havet og har en rekkevidde p\xc3\xa5 18,8 nautiske mil. Det lyser fast hvitt med en blink hvert 30. sekund.\n_START_SECTION_\nBolig\n_START_PARAGRAPH_\nFyrvokterboligen ble oppf\xc3\xb8rt i 1903 etter at den gamle boligen ble truffet av et lyn og brant ned \xc3\xa5ret f\xc3\xb8r.\n_START_SECTION_\nAutomatisering og fredning\n_START_PARAGRAPH_\nFyret ble automatisert i 1992 og fyrstasjonen med fyrt\xc3\xa5rn, fyrvokterbolig, maskinhus og naust ble fredet av Riksantikvaren i 2000. Fyret brukes n\xc3\xa5 til fyrkaf\xc3\xa9 og utstilling i juli m\xc3\xa5ned og ellers til utleie til feriegjester.\n_START_SECTION_\nAnnet\n_START_PARAGRAPH_\nDen 12. januar 2007 skjedde Server-forliset da frakteskipet MS \xc2\xabServer\xc2\xbb gikk p\xc3\xa5 grunn p\xc3\xa5 holmen fyrstasjonen st\xc3\xa5r p\xc3\xa5 og for\xc3\xa5rsaket et oljeutslipp.'